《送彭翼庵博士之官昆山》
明代·孙继皋

一毡随牒领青衿，儒行才名众所钦。故国江东山似绣，诸生门下玉为林。

玄亭载酒朋来乐，绛帐传经老去心。荐祢何人惭启事，弹琴空自说知音。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。